
Apollo-11 leszállás elemzése a Holdkompból készült filmfelvétel alapján

Az Apollo-11 küldetés az első Holdraszállás volt 1969-ben. Az akkor technikai színvonalon
magát a leszállást nem tudták televízióra közvetíteni, de egy a Holdkompon elhelyezett
kamera végig vette az eseményt.
A digitalizált filmfelvétel képkockái a Hold felszínét mutatják, a leszállási pályától jobbra. A
képkockákra a légi fotogrammetriai kiértékelő eljárásokat alkalmazva elő lehetett állítani az
ábrázolt terület felszínmodelljét és számolni lehetett a Holdkomp pályáját a felvételezés
során.
A film digitalizált állományából az egyes képkockákat külön-külön képi állományokba
mentettem. Ezeket a felvételeket az Agisoft programmal dolgoztam fel. A képek
maszkolásával kitakartam a felvételek azon részleteit, amelyek zavarták a feldolgozás
következő lépését, a képek automatikus korreláltatását, amit képpáronként azonos
képrészletek azonosításával végez el a program. A korreláltatás után a kamera paramétereit
becsültem és a felszínmodellt állítottam elő. A felvételeken holdi illesztőpontokat tudtam
kijelölni a leszállási területről készül nagyfelbontású Lunar Reconnaisance Orbiter felvételek
alapján, ezzel lehetővé vált a felszínmodell skálázása és holdi koordinátarendszerbe
illesztése.



